62024CJ0340
BREITHIÚNAS NA CÚIRTE (an tOchtú Dlísheomra)
20 Samhain 2025 (
*1
)
(Tarchur chun réamhrialú – Saorghluaiseacht daoine – Airteagail 45 agus 49 CFAE – Cáilíochtaí gairmiúla a aithint – Ceart chun gairm an mhúinteora tacaíochta a chleachtadh i mBallstát – Náisiúnaigh de chuid an Bhallstáit sin a fuair fianaise ar cháilíochtaí foirmiúla arna mbronnadh ag institiúid ardoideachais phríobháideach i mBallstát eile – Cáilíocht fhoirmiúil nach n‑aithnítear go dlíthiúil agus nach dtugann rochtain ar an ngairm chomhfhreagrach sa Bhallstát deireanach sin – Oibleagáid ar an gcéad Bhallstát na dioplómaí, na teastais agus an fhianaise eile go léir atá ag an duine lena mbaineann a chur san áireamh – Maolú)
I gCásanna Uamtha C‑340/24 agus C‑442/24 [Artollisi agus Lescolanno] (
i
),
DHÁ IARRAIDH ar réamhrialú faoi Airteagal 267 CFAE ón Tribunale amministrativo regionale per il Lazio (an Chúirt Réigiúnach Riaracháin, Lazio, an Iodáil), trí bhreitheanna an 3 Bealtaine agus an 17 Meitheamh 2024, a fuarthas ag an gCúirt an 9 Bealtaine agus an 21 Meitheamh 2024 faoi seach, sna himeachtaí idir
EW (C‑340/24),
LO (C‑442/24)
v
Ministero dell’Istruzione e del Merito (C‑340/24 agus C‑442/24),
Ministero dell’Università e della Ricerca (C‑340/24),
tugann AN CHÚIRT (an tOchtú Dlísheomra),
agus í comhdhéanta mar seo a leanas: O. Spineanu-Matei, Uachtarán Dlísheomra, S. Rodin (Rapóirtéir) agus N. Fenger, Breithiúna,
Abhcóide Ginearálta: N. Emiliou,
Cláraitheoir: A. Calot Escobar,
ag féachaint don nós imeachta i scríbhinn agus,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
LO, ag S. Berengan, B. Celletti agus F. Vannicelli, avvocati,
–
Rialtas na hIodáile, ag S. Fiorentino, i gcáil Gníomhaire, le cúnamh ó D. D’Alberti agus T. Lubrano Lobianco, avvocati dello Stato,
–
Rialtas na Fraince, ag B. Dourthe agus M. Guiresse, i gcáil Gníomhairí,
–
Ríocht na hIorua, ag A. Narvestad agus I. Collett, i gcáil Gníomhairí,
–
an Coimisiún Eorpach, ag L. Armati, P. A. Messina agus J. Szczodrowski, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann na hiarrataí ar réamhrialú le léiriú Airteagal 13 de Threoir 2005/36/CE ó Pharlaimint na hEorpa agus ón gComhairle an 7 Meán Fómhair 2005 maidir le cáilíochtaí gairmiúla a aithint (IO 2005 L 255, lch. 22), arna leasú le Treoir 2013/55/AE ó Pharlaimint na hEorpa agus ón gComhairle an 20 Samhain 2013 (IO 2013 L 354, lch. 132) (‘Treoir 2005/36’).
2
Rinneadh na hiarrataí seo in dhá imeachtaí, faoi seach, idir EW agus an Ministero dell’Istruzione e del Merito (an Aireacht Oideachais agus Fiúntais, an Iodáil) agus an Ministero dell’Università e della Ricerca (an Aireacht Ollscoileanna agus Taighde, an Iodáil) agus idir LO agus an Aireacht Oideachais agus Fiúntais, maidir le diúltú do na hiarratais a rinne EW agus LO ar aitheantas cáilíochta dar teideal ‘Curso superior de Especialización en atención a las necesidades específicas de apoyo educativo’ (Cúrsa ardaithe le haghaidh speisialtóireacht i dtacaíocht foghlama do riachtanais speisialta), arna ndámhachtain ag Universidad Cardenal Herrera – CEU Valencia (an Spáinn), chun gairm na tacaíochta speisialaithe do mhúinteoirí foghlama a shaothrú.
An dlí lena mbaineann
Dlí an Aontais
3
Luaitear an méid seo a leanas in aithris 41 de Threoir 2005/36:
‘Tá an Treoir seo gan dochar do chur i bhfeidhm Airteagal [45](4) agus Airteagal [49] de Chonradh [FAE] […].’
[Aistriúchán neamhoifigiúil]
4
Foráiltear le hAirteagal 1 den Treoir sin:
‘Bunaítear leis an Treoir seo rialacha ar dá réir a aithneoidh Ballstát a dhéanann rochtain ar ghairm rialáilte nó a shaothraíonn gairm rialáilte ina chríoch ag brath ar cháilíochtaí gairmiúla sonracha (“an Ballstát óstach”) cáilíochtaí gairmiúla a fuarthas i mBallstát amháin eile nó níos mó (“an Ballstát baile”) a aithint agus lena gceadaítear do shealbhóir na gcáilíochtaí sin an ghairm chéanna a shaothrú ansin, chun rochtain a fháil ar an ngairm sin agus chun í a shaothrú.’
[Aistriúchán neamhoifigiúil]
5
Foráiltear don mhéid seo a leanas sa chéad fhomhír d’Airteagal 2(1) den Treoir sin:
‘Beidh feidhm ag an Treoir seo maidir le gach náisiúnach i mBallstát ar mian leis tabhairt faoi ghairm rialáilte i mBallstát, lena n‑áirítear iad sin a bhaineann le saorghairmeacha, seachas an ghairm sin inar bhain siad amach a gcáilíochtaí gairmiúla, bíodh sé sin ar bhonn féinfhostaithe nó ar bhonn fostaithe.’
[Aistriúchán neamhoifigiúil]
6
Tá na sainmhínithe seo a leanas in Airteagal 3(1)(c) agus (d) den Treoir sin:
‘Chun críocha na Treorach seo:
[...]
(c)
“fianaise ar cháilíochtaí foirmiúla”: dioplómaí, teastais agus cruthúnas eile ar cháilíochtaí foirmiúla arna ndámhachtain ag údarás Ballstáit atá ainmnithe faoi dhlíthe, rialacháin nó forálacha riaracháin an Bhallstáit sin agus lena ndeimhnítear gur cuireadh an oiliúint ghairmiúil a fuarthas go príomha san [Aontas Eorpach] i gcrích go rathúil. [...]
(d)
“údarás inniúil”: aon údarás nó comhlacht atá cumhachtaithe ag Ballstát go sonrach chun dioplómaí oiliúna agus doiciméid nó faisnéis eile a eisiúint nó a fháil agus na hiarratais dá dtagraítear sa Treoir seo a fháil, agus na cinntí dá dtagraítear inti a ghlacadh.’
[Aistriúchán neamhoifigiúil]
7
Foráiltear le hAirteagal 13(1) de Threoir 2005/36, dar teideal ‘Coinníollacha maidir le haitheantas’:
‘Má tá rochtain ar ghairm rialáilte nó ar ghairm rialáilte a shaothrú i mBallstát óstach ag brath ar cháilíochtaí gairmiúla sonracha a bheith i seilbh duine, tabharfaidh údarás inniúil an Bhallstáit sin cead d’iarratasóirí rochtain a bheith acu ar an ngairm sin agus í a shaothrú, faoi na coinníollacha céanna atá i bhfeidhm dá náisiúnaigh féin, má tá fianú inniúlachta nó fianaise ar cháilíochtaí foirmiúla dá dtagraítear in Airteagal 11 acu, rud a cheanglaíonn Ballstát eile chun rochtain a fháil ar an ngairm sin agus í a shaothrú ar a chríoch.
Is é údarás inniúil i mBallstát a eiseoidh fianuithe inniúlachta nó fianaise ar cháilíochtaí foirmiúla, údarás arna ainmniú i gcomhréir le díthe, rialacháin nó le forálacha riaracháin an Bhallstáit sin.’
[Aistriúchán neamhoifigiúil]
Dlí na hIodáile
8
Gairm rialáilte san Iodáil is ea gairm an mhúinteora tacaíochta foghlama. Faoi Airteagal 4 de legge n. 124 – Disposizioni urgenti in materia di personale scolastico (Dlí Uimh. 124 – forálacha práinneacha maidir le foireann scoile) an 3 Bealtaine 1999 (GURI Uimh. 107 an 10 Bealtaine 1999), ní dhéanfar ach daoine a bhfuil cáilíocht fhoirmiúil mar mhúinteoir atá speisialaithe i dtacaíocht foghlama faighte acu a iontráil sna liostaí cúigeacha ar a mbonn a shanntar poist teagaisc soláthair bhliantúla.
9
Foráiltear le hAirteagal 7(4)(e) den ordinanza ministeriale n. 60 – Procedure di istituzione delle graduatorie provinciali e di istituto di cui all’articolo 4, commi 6 bis e 6-ter, della legge 3 maggio 1999, n. 124 e di conferimento delle relative supplenze per il personale docente ed educativo (Ordú Aireachta Uimh. 60 – Nós imeachta chun liostaí cúigeacha agus liostaí bunaíochta a tharraingt suas dá dtagraítear in Airteagal 4(6a) agus (6b), de Dhlí Uimh. 124 an 3 Bealtaine 1999, agus chun poist teagaisc agus oideachais a shannadh) an 10 Iúil 2020, nach mór d’iarrthóirí atá ag iarraidh go n‑áireofaí iad ar na liostaí cúigeacha sin ‘na cáilíochtaí rochtana is gá a fuarthas tráth nach déanaí ná an spriocdháta chun an t‑iarratas a chur isteach a sholáthar freisin’.
10
Ina theannta sin, deir an chúirt a rinne an tarchur go gceadaíonn an cháilíocht mar mhúinteoir atá speisialaithe i dtacaíocht foghlama do dhaltaí faoi mhíchumas, a fuarthas san Iodáil ar chúrsa speisialaithe sonrach a chur i gcrích, nó cáilíocht choibhéiseach múinteora atá speisialaithe i dtacaíocht foghlama a fuarthas thar lear agus atá aitheanta san Iodáil, rochtain ar na poist teagaisc tacaíochta foghlama a thairgtear i bpróiseas roghnúcháin poiblí.
11
Foráiltear in Airteagal 2 de Legge n. 148 – Ratifica ed esecuzione della Convenzione sul riconoscimento dei titoli di studio relativi all’insegnamento superiore nella Regione europea, fatta a Lisbona l’11 aprile 1997, e norme di adeguamento dell’ordinamento interno (Dlí Uimh. 148 lena ndaingnítear agus lena bhforfheidhmítear an Coinbhinsiún maidir le Cáilíochtaí Ardoideachais sa Réigiún Eorpach a Aithint, arna dhréachtú i Liospóin an 11 Aibreán 1997, agus forálacha chun an dlí náisiúnta a oiriúnú) an 11 Iúil 2002 (GURI Uimh. 173 an 25 Iúil 2002, gnáthfhorlíonadh Uimh. 151) mar seo a leanas:
‘1.   An inniúlacht chun timthriallta agus tréimhsí staidéir a cuireadh i gcrích thar lear agus cáilíochtaí acadúla eachtracha a aithint chun rochtain a fháil ar ardoideachas, chun staidéar ollscoile a dhéanamh agus chun dioplómaí ollscoile Iodálacha a bhronnadh, tabharfar an inniúlacht sin d’ollscoileanna agus d’fhorais ardoideachais ollscoile a fheidhmíonn an inniúlacht sin laistigh de raon feidhme a neamhspleáchais agus i gcomhréir lena rialacha faoi seach, gan dochar do na comhaontuithe déthaobhacha ábhartha.’
12
Luaitear an méid seo a leanas in Airteagal 5 den Dlí sin:
‘1.   Aithneoidh riaracháin Stáit cáilíochtaí acadúla chun críoch eile seachas na críocha sin dá dtagraítear in Airteagal 2, i gcomhréir leis na forálacha atá i bhfeidhm maidir le haitheantas chun críoch gairmiúil agus rochtain ar phoist phoiblí, i gcomhréir le nósanna imeachta atá le leagan síos le rialacháin cur chun feidhme ina dhiaidh sin.’
13
Maidir le Decreto legislativo n. 206 – Attuazione della direttiva 2005/36/CE relativa al riconoscimento delle qualifiche professionali, nonché della direttiva 2006/100/CE che adegua determinate direttive sulla libera circolazione delle persone a seguito dell’adesione di Bulgaria e Romania (Foraithne Reachtach Uimh. 206 lena dtrasuitear Treoir 2005/36/CE maidir le cáilíochtaí gairmiúla a aithint agus Treoir 2006/100/CE lena n‑oiriúnaítear treoracha áirithe i réimse na saorghluaiseachta daoine, mar gheall ar aontachas na Bulgáire agus na Rómáine) an 9 Samhain 2007 (GURI Uimh. 261 an 9 Samhain 2007, gnáthfhorlíonadh Uimh. 228), arna leasú le decreto legislativo n. 15 – Attuazione della direttiva 2013/55/UE del Parlamento europeo del Consiglio, recante modifica della direttiva 2005/36/CE, relativa al riconoscimento delle qualifiche professionali e del regolamento (UE) n. 1024/2012, relativo alla cooperazione amministrativa attraverso il sistema di informazione del mercato interno (‘Regolamento IMI’) (Foraithne Reachtach Uimh. 15 lena dtrasuitear Treoir 2013/55/AE ó Pharlaimint na hEorpa agus ón gComhairle lena leasaítear Treoir 2005/36/CE maidir le cáilíochtaí gairmiúla a aithint agus Rialachán (AE) Uimh. 1024/2012 maidir le comhar riaracháin trí Chóras Faisnéise an Mhargaidh Inmheánaigh (‘Rialachán IMI’)) an 28 Eanáir 2016 (GURI Uimh. 32 an 9 Feabhra 2016) (‘Foraithne Reachtach Uimh. 206/2007’), rialaítear, faoi Airteagal 1 di, inter alia, ‘aitheantas, chun críocha rochtana ar ghairmeacha rialáilte agus saothrú na ngairmeacha sin, […] do cháilíochtaí gairmiúla a fuarthas cheana i gceann amháin nó níos mó de Bhallstáit an Aontais Eorpaigh, lena gceadaítear do shealbhóir na gcáilíochtaí sin an ghairm chomhfhreagrach a shaothrú sa Bhallstát’.
14
Faoi Airteagal 2 d’Fhoraithne Reachtach Uimh. 206/2007, tá feidhm ag an bhforaithne reachtach sin ‘maidir le saoránaigh Bhallstáit an Aontais Eorpaigh ar mian leo gabháil do ghairm rialáilte sa chríoch náisiúnta, mar oibrithe fostaithe nó féinfhostaithe, lena n‑áirítear iad siúd a bhaineann leis na gairmeacha liobrálacha, ar bhonn cáilíochtaí gairmiúla a fuarthas i mBallstát den Aontas Eorpach agus a thugann teideal dóibh, sa Stát baile, an ghairm sin a shaothrú’.
15
Luaitear an méid seo a leanas in Airteagal 3(1) agus (2) d’Fhoraithne Reachtach Uimh. 206/2007:
‘1.   Le haitheantas do cháilíochtaí gairmiúla faoin bhforaithne reachtach seo, ceadaítear do na daoine dá dtagraítear in Airteagal 2(1) rochtain a fháil, má chomhlíonann siad na coinníollacha sonracha is gá, ar an ngairm chéanna leis an ngairm dá bhfuil siad cáilithe ina mBallstát baile agus í a shaothrú faoi na coinníollacha céanna a leagtar síos le dlí na hIodáile.
2.   Chun críocha Airteagal 1(1), beidh an ghairm is mian leis an duine lena mbaineann a shaothrú ar chríoch na hIodáile mar an gcéanna leis an ngairm dá bhfuil sé nó sí cáilithe ina Bhallstát baile nó ina Ballstát baile ina bhfuil na gníomhaíochtaí a chumhdaítear inchomparáide.’
16
Luaitear in Airteagal 4 d’Fhoraithne Reachtach Uimh. 206/2007 go dtagraíonn an coincheap ‘cáilíochtaí gairmiúla’ do ‘cháilíochtaí arna bhfianú le fianaise ar cháilíochtaí foirmiúla, fianú inniúlachta [...] nó taithí ghairmiúil’ agus go bhféadfaidh daoine a fuair cáilíocht fhoirmiúil thar lear, eadhon cáilíocht a liostaítear i measc ‘dioplómaí, teastais agus fianaise eile arna n‑eisiúint ag ollscoil nó ag comhlacht údaraithe eile de bhun rialacha sonracha lena ndeimhnítear gur cuireadh oiliúint ghairmiúil a fuarthas go príomha san [Aontas Eorpach] i gcrích go rathúil’, a thugann, ar bhonn na foraithne reachtaí sin, cáilíocht ghairmiúil dóibh agus a thugann teideal dóibh an ghairm sin a shaothrú sa Bhallstát baile, tús a chur leis an nós imeachta chun cáilíochtaí gairmiúla a aithint dá bhforáiltear leis an bhforaithne reachtach sin.
An díospóid sna príomhimeachtaí agus na ceisteanna a tharchuirtear le haghaidh réamhrialú
17
In 2021, chuir gach iarratasóir sna príomhimeachtaí iarratas faoi bhráid údarás inniúil na hIodáile ar aitheantas do cháilíochtaí gairmiúla a fuarthas i mBallstát eile, chun gairm múinteora tacaíochta foghlama speisialaithe a chleachtadh. Baineann an t‑aitheantas a iarradh leis an gcáilíocht dar teideal ‘Ardchúrsa um speisialtóireacht i dtacaíocht foghlama do riachtanais speisialta’, a bhronn Universidad Cardenal Herrera – CEU in Valencia.
18
Dhiúltaigh údarás inniúil na hIodáile do na hiarratais a rinne na hiarratasóirí ar an bhforas, de réir na faisnéise a fuarthas ó údaráis inniúla na Spáinne tar éis iarraidh a rinneadh trí Chóras Faisnéise an Mhargaidh Inmheánaigh, dá bhforáiltear le Rialachán (AE) Uimh. 1024/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le comhar riaracháin trí Chóras Faisnéise an Mhargaidh Inmheánaigh agus lena n‑aisghairtear Cinneadh 2008/49/CE ón gCoimisiún (‘Rialachán IMI’) (IO 2012 L 316, lch. 1), nach cáilíocht oifigiúil sa Spáinn í an cháilíocht atá i gceist, ar cáilíocht í a bhaineann go sonrach leis an ollscoil a bhronn í, agus nár cheadaigh sí gairm rialaithe ‘múinteora bunscoile’ a bhfuil speisialtóireacht aige san oideachas teiripeach, in éisteacht agus i dteanga, is é sin, na cáilíochtaí is gá le haghaidh teagasc speisialaithe sa Spáinn, a shaothrú sa Bhallstát sin.
19
Mar sin, tháinig údarás inniúil na hIodáile ar an gconclúid nach raibh an cháilíocht sin, nár aithin Stát na Spáinne, bailí agus nach raibh éifeachtaí aici sa Spáinn, agus mar thoradh air sin nach bhféadfaí í a aithint faoi aon reachtaíocht de chuid na hIodáile.
20
Dá bhrí sin, thug na hiarratasóirí sna príomhimeachtaí caingean chun na cinntí lena ndiúltaítear dá n‑iarratais faoi seach a chur ar neamhní os comhair Tribunale amministrativo regionale per il Lazio (an Chúirt Réigiúnach Riaracháin, Lazio, an Iodáil), arb í an chúirt a rinne an tarchur í.
21
Tá an chúirt sin den tuairim go bhfuil amhras ann maidir le comhoiriúnacht an léirithe a thugtar don reachtaíocht náisiúnta ábhartha sa chásdlí náisiúnta le dlí an Aontais, lena gceanglaítear go héifeachtach ar údaráis náisiúnta inniúla measúnú a dhéanamh i gcónaí ar ábhar na hoiliúna a leantar sa Bhallstát baile trína cur i gcomparáid leis an oiliúint dá bhforáiltear le dlí an Bhallstáit óstaigh, go háirithe i gcás nach n‑aithnítear go dlíthiúil sa Bhallstát baile gur cáilíocht oifigiúil í an cháilíocht a n‑iarrtar aitheantas ina leith sa Bhallstát óstach lena dtugtar rochtain ar an ngairm atá i gceist.
22
Sna himthosca sin, chinn an Tribunale amministrativo regionale per il Lazio (an Chúirt Réigiúnach Riaracháin, Lazio) bac a chur ar na himeachtaí agus na ceisteanna seo a leanas, atá comhionann sa dá chás sna príomhimeachtaí, a tharchur chuig an gCúirt Bhreithiúnais le haghaidh réamhrialú:
‘(1)
An gcaithfear Airteagal 13 de Threoir 2005/36/CE, arna léamh i bhfianaise chuspóirí [an Aontais], maidir le deireadh a chur le bacainní ar shaorghluaiseacht daoine agus seirbhísí idir na Ballstáit agus ar shaorghluaiseacht múinteoirí, a léiriú sa chaoi go gcuirtear cosc leis ar léirmhíniú agus ar chur i bhfeidhm reachtaíochta náisiúnta lena gceadaítear a mheas gur comhlíonadh na coinníollacha maidir le haitheantas fiú i gcás nach gceadaítear leis an bhfianaise ar shainoiliúint a fuarthas sa Bhallstát tionscnaimh an ghairm ábhartha a shaothrú sa Stát sin agus nach dtugann an Stát sin aitheantas dlíthiúil dó mar cháilíocht lena dtugtar teideal chun an ghairm sin a chleachtadh?
(2)
Mura gcuireann Airteagal 13 de Threoir 2005/36 [...] cosc ar léiriú agus cur i bhfeidhm den sórt sin, an gcaithfear forálacha Theideal III, Caibidil I de Threoir 2005/36, dá bhrí sin, a léiriú sa chaoi go gceanglaítear ar na húdaráis inniúla ar aitheantas a thabhairt do cháilíochtaí, a luaithe a bheidh an t‑iarratas ar cháilíochtaí den sórt sin faighte, measúnú a dhéanamh i gcónaí agus in aon chás ar inneachar na ndoiciméad go léir arna gcur isteach ag an duine lena mbaineann atá in ann a cháilíocht ghairmiúil a dheimhniú, fiú mura bhfuil siad cáilithe sa Bhallstát dúchais, agus an bhfuil an oiliúint a fhianaíonn siad chun na coinníollacha is gá a chomhlíonadh chun an cháilíocht ghairmiúil atá i gceist a fháil sa Bhallstát óstach agus, i gcás inarb iomchuí, bearta cúitimh a chur i bhfeidhm?’
23
Le cinneadh ó Uachtarán na Cúirte an 11 Meán Fómhair 2024, rinneadh Cásanna C‑340/24 agus C‑442/24 a uamadh chun críocha na gcodanna i scríbhinn agus ó bhéal den nós imeachta agus den bhreithiúnas.
Breithniú ar na ceisteanna a tharchuirtear le haghaidh réamhrialú
24
Mar réamhphointe, ní mór a thabhairt faoi deara, trína ceisteanna, go gcuireann an chúirt a rinne an tarchur ceist ar an gCúirt maidir le léiriú Airteagal 13 de Threoir 2005/36. Mar sin féin, tugtar le tuiscint le haitheantas do cháilíochtaí gairmiúla, a bheartaítear leis an bhforáil sin, go bhfuil fianaise ag an duine a iarrann an t‑aitheantas sin ar cháilíochtaí foirmiúla lena gcáilítear é nó í sa Bhallstát baile chun gairm rialáilte a shaothrú ann. Níl feidhm ag an Treoir sin maidir le cás nach bhfuair duine atá ag iarraidh aitheantas dá cháilíochtaí gairmiúla an fhianaise sin ar cháilíochtaí foirmiúla (féach, chuige sin, breithiúnas an 8 Iúil 2021, Lietuvos Respublikos sveikatos apsaugos ministerija, C‑166/20, EU:C:2021:554, mír 29), arb amhlaidh atá i gcás na n‑iarratasóirí sna príomhimeachtaí.
25
De réir cásdlí socair, sa nós imeachta a leagtar síos in Airteagal 267 CFAE, lena bhforáiltear do chomhar idir na cúirteanna náisiúnta agus an Chúirt Bhreithiúnais, is faoin gCúirt Bhreithiúnais atá sé freagra fónta a thabhairt don chúirt náisiúnta lena gcuirfear ar a cumas an díospóid atá os a comhair a chinneadh. Chuige sin, ba cheart don Chúirt, i gcás inarb iomchuí, na ceisteanna a tharchuirtear chuici a athfhoirmliú (breithiúnais an 28 Samhain 2000, Roquette Frères, C‑88/99, EU:C:2000:652, mír 18, agus an 24 Meitheamh 2025, GR REAL, C‑351/23, EU:C:2025:474, mír 61).
26
Sa chás seo, is léir ón bhfaisnéis go léir a chuir an chúirt a rinne an tarchur ar fáil sa ráiteas ar na forais atá san ordú tarchuir i gCás C‑340/24, nach ndéantar san ordú tarchuir i gCás C‑442/24 ach tagairt a dhéanamh, go bunúsach, don iarraidh sin, go bhféachann an chúirt a rinne an tarchur i ndáiríre lena fháil amach an bhforchuirtear le dlí an Aontais, i gcomhthéacs scrúdú a dhéanamh ar iarratas ar aitheantas do cháilíochtaí gairmiúla a fuarthas i mBallstát eile, oibleagáid ar an mBallstát óstach fianaise ar cháilíochtaí foirmiúla a fuarthas sa Bhallstát baile nach bhfuil aitheantas dlíthiúil acu ón mBallstát sin agus nach bhfuil aon stádas oifigiúil acu sa Bhallstát sin a chur san áireamh.
27
Is náisiúnaigh Iodálacha iad na hiarratasóirí sna príomhimeachtaí a rinne cúrsa in ollscoil Spáinneach agus, dá bhrí sin, a d’fheidhmigh a gceart chun saorghluaiseachta. Tar éis dheireadh a gcuid staidéir, rinne na hiarratasóirí iarratas ar aitheantas ar a gcáilíochtaí foirmiúla Spáinneacha ó údarás inniúil na hIodáile chun bheith in ann dul i mbun ghairm an mhúinteora tacaíochta foghlama speisialaithe. Mar sin féin, cumhdaítear náisiúnach de Bhallstát, a bhfuil cónaí air agus a fuair cáilíocht ollscoile i mBallstát eile a bhfuil sé ar intinn aige í a úsáid sa Bhallstát ar náisiúnach de é, le hAirteagal 45 nó 49 CFAE (féach, chuige sin, breithiúnas an 3 Márta 2022, Sosiaali- ja terveysalan lupa- ja valvontavirasto (Bunoiliúint leighis), C‑634/20, EU:C:2022:149, mír 40 agus an cásdlí dá dtagraítear).
28
Dá bhrí sin, ní mór a mheas, lena dhá cheist a tharchuirtear chun réamhrialú, ar cheart iad a scrúdú le chéile, go bhfiafraíonn an chúirt a rinne an tarchur an gá Airteagail 45 agus 49 CFAE a léiriú sa chaoi go bhforchuirtear leo ar an mBallstát óstach oibleagáid a chur san áireamh, i gcomhthéacs scrúdú ar iarratas ar aitheantas do cháilíochtaí gairmiúla, fianaise ar cháilíochtaí foirmiúla a fuarthas i mBallstát eile nach bhfuil aitheanta go dlíthiúil ag an Stát sin agus nach bhfuil aon stádas oifigiúil acu sa Stát sin.
29
De réir cásdlí socair, i gcás nach dtagann faoi raon feidhme Threoir 2005/36 ach a thagann faoi raon feidhme Airteagal 45 CFAE nó Airteagal 49 CFAE, ní mór d’údaráis Bhallstáit ar chuir náisiúnach de chuid an Aontais iarratas isteach chuige ar údarú chun gairm a shaothrú, a bhfuil rochtain air ag brath, faoin reachtaíocht náisiúnta, ar dhioplóma nó cáilíocht ghairmiúil a bheith ag an duine lena mbaineann nó ar thréimhsí taithí praiticiúla, dioplómaí, teastais agus fianaise eile ar cháilíochtaí foirmiúla uile an duine lena mbaineann agus a thaithí ábhartha a chur san áireamh, trí chomparáid a dhéanamh idir an t‑eolas agus na cumais speisialaithe a dheimhnítear amhlaidh, agus an taithí sin, leis an eolas agus na cáilíochtaí a cheanglaítear leis an reachtaíocht náisiúnta (breithiúnas an 3 Márta 2022, Sosiaali- ja terveysalan lupa- ja valvontavirasto (Bunoiliúint leighis), C‑634/20, EU:C:2022:149, mír 38 agus an cásdlí dá dtagraítear).
30
Leis an nós imeachta scrúdúcháin comparáideach sin, glactar leis go bhfuil muinín fhrithpháirteach i measc na mBallstát as an bhfianaise ar cháilíochtaí gairmiúla arna n‑eisiúint ag gach Ballstát. Dá bhrí sin, ceanglaítear ar údarás an Bhallstáit óstaigh, i bprionsabal, a mheas go bhfuil doiciméad barántúil amhail fianaise ar cháilíochtaí foirmiúla arna n‑eisiúint ag údarás Ballstáit eile (féach, chuige sin, breithiúnas an 16 Meitheamh 2022, Sosiaali- ja terveysalan lupa- ja valvontavirasto (Síciteiripeoirí), C‑577/20, EU:C:2022:467, mír 48).
31
Sa chás seo, áfach, chuir an Ballstát baile in iúl d’údaráis inniúla an Bhallstáit óstaigh nach cáilíocht oifigiúil sa Bhallstát baile í an cháilíocht atá i gceist sna príomhimeachtaí, ós rud é gur cáilíocht í a bhain go sonrach leis an ollscoil a bhronn í, agus nár ceadaíodh léi an ghairm rialáilte ar mhian leis na hiarratasóirí sna príomhimeachtaí rochtain a fháil uirthi a bhaint amach ansin. Thairis sin, is léir ón gcomhad a cuireadh faoi bhráid na Cúirte, faoi réir fhíorú na cúirte a rinne an tarchur, nach dtugann an cháilíocht atá i gceist rochtain ar an ardoideachas agus nach cuid í den chóras a bunaíodh le Próiseas Bologna agus le Limistéar Eorpach an Ardoideachais.
32
Dá bhrí sin, ní féidir brath ar an muinín fhrithpháirteach ar a bhfuil an córas chun cáilíochtaí gairmiúla a aithint bunaithe san Aontas Eorpach i gcás ina bhfuil an fhianaise ar cháilíochtaí foirmiúla a fuarthas sa Bhallstát baile eisithe ag institiúid phríobháideach nach bhfuil údaraithe ag údaráis inniúla an Bhallstáit sin chun fianaise ar cháilíochtaí foirmiúla a eisiúint lena bhfianaítear cáilíocht ghairmiúil, ionas nach ‘n-eisíonn Ballstát’ an cháilíocht a bhronn institiúid den sórt sin agus, dá bhrí sin, ní hamháin nach n‑aithnítear í sa Bhallstát sin, ach nach dtugann sí aon ráthaíocht maidir le leibhéal agus cáilíocht na n‑inniúlachtaí a fhianaíonn sí.
33
Más rud é, i gcás amhail an cás atá i gceist sna príomhimeachtaí, nach dtagann faoi raon feidhme Threoir 2005/36, ach a thagann faoi raon feidhme Airteagal 45 CFAE nó Airteagal 49 CFAE, nach mór don Bhallstát óstach lena mbaineann, mar is léir ó mhíreanna 29 agus 30 den bhreithiúnas seo, cáilíocht arna bronnadh ag an mBallstát baile a chur san áireamh, ní féidir leis na hAirteagail sin a cheangal ar an gcéad Bhallstát cáilíocht nár bhronn an dara Ballstát agus nach n‑aithnítear ansin a chur san áireamh. Ní féidir leis na saoirsí gluaiseachta a cheangal ar an mBallstát óstach luach níos mó a chur le cáilíocht fhoirmiúil a bronnadh sa Bhallstát baile ná mar atá aige sa Bhallstát sin.
34
Mar sin féin, tá sé de shaoirse i gcónaí ag an mBallstát óstach, i gcás inarb iomchuí, cáilíocht den sórt sin a chur san áireamh i gcomhthéacs an nós imeachta scrúdúcháin chomparáidigh dá dtagraítear i mír 29 thuas.
35
Dá bhrí sin, ní mór a mheas gurb é an freagra ar na ceisteanna a tharchuirtear ná nach mór Airteagail 45 agus 49 CFAE a léiriú sa chaoi nach bhforchuirtear leo oibleagáid ar an mBallstát óstach fianaise ar cháilíochtaí foirmiúla a fuarthas i mBallstát eile nach bhfuil aitheanta go dlíthiúil ag an Stát sin agus nach bhfuil aon stádas oifigiúil acu sa Stát sin a chur san áireamh, i gcomhthéacs scrúdú a dhéanamh ar iarratas ar aitheantas do cháilíochtaí gairmiúla.
Costais
36
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an tOchtú Dlísheomra) mar seo a leanas:
Maidir le hAirteagail 45 agus 49 CFAE,
ní mór léiriú a dhéanamh mar seo a leanas:
sa chaoi nach bhforchuirtear leo oibleagáid ar an mBallstát óstach, i gcomhthéacs scrúdú a dhéanamh ar iarratas ar aitheantas do cháilíochtaí gairmiúla, fianaise ar cháilíochtaí foirmiúla a fuarthas i mBallstát eile nach bhfuil aitheanta go dlíthiúil ag an Stát sin agus nach bhfuil aon stádas oifigiúil acu sa Stát sin a chur san áireamh.
Sínithe
(
*1
)	Teanga an cháis: an Iodáilis.
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.